
BIRŠTONO SAVIVALDYBĖS KONTROLĖS IR AUDITO TARNYBOS
2019 METŲ VEIKLOS ATASKAITA

SANTRAUKA

Birštono savivaldybės (toliau – Savivaldybė) kontrolės ir audito tarnybos (toliau – Tarnyba) 2019 metų veiklos ataskaita ( toliau – Ataskaita)  parengta vykdant Lietuvos Respublikos vietos savivaldos įstatymą, Birštono savivaldybės tarybos veiklos reglamentą, Birštono savivaldybės kontrolės ir audito tarnybos nuostatus. Tarnybos veiklos ataskaita yra skirta  Savivaldybės  tarybai, kuriai Tarnyba yra atskaitinga, audituojamiems subjektams ir Savivaldybės bendruomenei. Šia ataskaita siekiama supažindinti su Tarnybos 2019 metų veikla ir jos rezultatais. Tikime, kad šioje ataskaitoje pateikta informacija bus naudinga jos vartotojams. 
Tarnyba   siekia   profesionaliai ir objektyviai įvertinti, ar teisėtai, efektyviai, ekonomiškai, rezultatyviai valdomas bei naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai bei pateikti objektyvią informaciją Savivaldybės tarybai ir visuomenei. 
Tarnybos  veiklos  svarbiausi  tikslai: didinti  Savivaldybės  viešojo  sektoriaus  valdymo  efektyvumą, skatinti  skaidrų  ir  efektyvų  Savivaldybės  biudžeto  lėšų  ir  turto naudojimą, finansų  bei  turto valdymo ir kontrolės  sistemų  pažangą  viešajame  sektoriuje,  skatinti viešojo sektoriaus atskaitingumą, į rezultatus orientuotą valdymą. 
Įgyvendindami 2019 m. veiklos planą, 2019 metais atlikome du veiklos auditus  ir  keturis   finansinio (teisėtumo) auditus ir Birštono  savivaldybės 2018 metų  konsoliduotųjų  finansinių  ataskaitų  rinkinio, Savivaldybės  biudžeto  vykdymo, turto  naudojimo auditą. 
Baigę auditus, parašėme audito ataskaitas ir pateikėme audituotiems subjektams, Savivaldybės tarybos Kontrolės komitetui, Savivaldybės merui ir Administracijos direktoriui. 
Savivaldybės tarybai pateikėme penkias audito išvadas. 2019 metais pradėjome šešis  auditus: Birštono  savivaldybės  iždo  2018  metų   finansinio  (teisėtumo) auditas ( baigtas);   Birštono savivaldybės 2019 metų konsoliduotųjų finansinių ataskaitų rinkinio, savivaldybės biudžeto vykdymo ir  turto naudojimo auditas; Birštono gimnazijos finansinio (teisėtumo) auditas  už  2019 metus; Birštono  savivaldybės   nekilnojamojo   turto   valdymo veiklos  auditas  už 2017–2019 m. I pusm.; VšĮ Birštono  būsto  energijos  taupymo  agentūros  veiklos  ir  finansinių  ataskaitų  rinkinio  auditas  už  2019 m.; VšĮ  Birštono pirminės  sveikatos  priežiūros  centro  2019  metų  finansinio  (teisėtumo)  auditas.
2019 metais Savivaldybės administracijai ir kitoms audituotoms įstaigoms pateikėme daugiau nei šimtą  septyniasdešimt  rekomendacijų, ką reiktų keisti, kad netinkami veiklos atvejai būtų ištaisyti ir nesikartotų. Didžioji dalis rekomendacijų jau įgyvendinta, tačiau turime pripažinti, kad ne visos. Rekomendacijų įgyvendinimas parodo audituotos įstaigos vadovo požiūrį ir siekį efektyvinti, tobulinti veiklą. Šiuo metu  stebime 16 rekomendacijų, pateiktų dar 2018–2019 metais, įgyvendinimą.
Siekdami didesnio ir greitesnio audito poveikio, didiname mūsų veiklos atvirumą visuomenei, rezultatų sklaidą. Visas audito ataskaitas ir išvadas paskelbėme Savivaldybės interneto svetainėje www.birstonas.lt. Už Tarnybos veiklą atsiskaitome Savivaldybės tarybai. Bendradarbiaujame su Meru, Savivaldybės administracija, Valstybės kontrole, Savivaldybių kontrolierių asociacija, kolegomis, atliekančiais viešojo sektoriaus auditą, kitais viešojo sektoriaus subjektais. 2019 metais su partneriais bendruose renginiuose ieškojome būdų, kaip didinti audito poveikį, kėlėme kvalifikaciją, tvarkėme įstaigos reikalus, Savivaldybės tarybai pateikėme Kontrolės ir audito tarnybos 2018 metų veiklos ataskaitą, parengėme ir, suderinę su Savivaldybės tarybos Kontrolės komitetu, patvirtinome 2020 metų veiklos planą.
Bendravimas, bendradarbiavimas,  kvalifikacijos tobulinimas, dalijimasis patirtimi su kitų savivaldybių kolegomis, Valstybės kontrolės specialistais, darbas su naujomis metodikomis – tai tos veiklos erdvės, kur nuolat tobulėjame, kaupiame patirtį, žinias ir visa tai pritaikome kasdienėje veikloje. 
Svarbi mūsų veiklos grandis – prevencinė veikla, gerosios praktikos sklaida. Pagal savo kompetenciją konsultuojame besikreipiančius asignavimų valdytojus, priimame Savivaldybės  gyventojų skundus, prašymus, pageidavimus, išklausome jų nuomonę, dalyvaujame Komitetų posėdžiuose, pasitarimuose, pasisakome savo  kompetencijos  klausimais. 
Tik geranoriškas visų partnerių ir audituotų subjektų bendradarbiavimas gali duoti gerą rezultatą. Už tai ir norime jiems padėkoti. Tikime, kad bendromis mūsų visų pastangomis pasieksime, kad Savivaldybės turtas būtų valdomas skaidriau, taupiau, efektyviau ir rezultatyviau.
Vadovaujantis Vietos savivaldos įstatymo 27 straipsnio 9 dalies 15 punktu, Kontrolės ir audito tarnybos veiklos ataskaita (toliau – Ataskaita) skelbiama Birštono savivaldybės interneto svetainėje www.birstonas.lt. 
ĮŽANGA

Tarnyba yra viešasis juridinis asmuo – Savivaldybės biudžetinė įstaiga, išlaikoma iš Birštono  savivaldybės biudžeto.
Kontrolės ir audito tarnybos kompetenciją apibrėžia Lietuvos Respublikos vietos savivaldos įstatymas, Birštono savivaldybės Kontrolės ir audito tarnybos nuostatai  ir kiti teisės aktai.
Tarnyba siekia, kad visi Savivaldybės viešojo administravimo subjektai laikytųsi įstatymų, tinkamo ir efektyvaus Savivaldybės biudžeto lėšų ir turto naudojimo, kad būtų tobulinama Savivaldybės sektoriaus finansų valdymo sistema. Mūsų tikslas yra ne tik įvertinti, kaip valdomi Savivaldybės turtas ir finansai, ar pastebėti padarytas klaidas. Siekiame pastebėti ir skleisti gerąją patirtį, rekomendacijomis stengiamės paskatinti viešąjį sektorių tobulėti ir vykdyti teigiamus valdymo pokyčius.
Tarnyba,  vykdydama  savo  funkcijas,  atlieka   išorės  finansinį  ir  veiklos  auditą  Savivaldybės administracijoje, Savivaldybės administravimo subjektuose ir Savivaldybės kontroliuojamose įmonėse. Tarnybos veikla organizuojama pagal patvirtintą veiklos planą. Visos auditų ataskaitos ir išvados teikiamos audituotiems subjektams, Savivaldybės merui, Savivaldybės administracijos direktoriui, esant  būtinumui,  svarstomos Savivaldybės tarybos Kontrolės komitete. Auditų ataskaitos ir išvados skelbiamos Savivaldybės interneto svetainėje www.birstonas.lt
Tarnybos 2019 metų veiklos ataskaita  parengta vykdant Lietuvos Respublikos vietos savivaldos įstatymą, Birštono savivaldybės tarybos veiklos reglamentą, Birštono savivaldybės Kontrolės ir audito tarnybos nuostatus.
Tarnybos veiklos ataskaita yra skirta Birštono savivaldybės (toliau – Savivaldybė) tarybai, kuriai Tarnyba yra atskaitinga, audituojamiems subjektams ir Savivaldybės bendruomenei. Šia ataskaita siekiama supažindinti su Tarnybos 2019 metų veikla ir jos rezultatais. Tikime, kad šioje ataskaitoje pateikta informacija bus naudinga jos vartotojams. 
Vadovaujantis Vietos savivaldos įstatymo 27 straipsnio 9 dalies 15 punktu, Kontrolės ir audito tarnybos veiklos ataskaita (toliau – Ataskaita) skelbiama Birštono savivaldybės interneto svetainėje www.birstonas.lt. 

TARNYBOS   STRATEGINIAI  TIKSLAI

Tarnybos strateginis tikslas – didinti Savivaldybės valdymo efektyvumą:
Tarnybos strateginis tikslas skaidomas į:
1. Skatinti skaidrų ir efektyvų Savivaldybės biudžeto lėšų ir turto naudojimą.
Ypatingas visuomenės dėmesys yra skiriamas Savivaldybės biudžeto lėšų skaidriam ir efektyviam panaudojimui. Atsižvelgdama į tai, Tarnyba, vykdydama savo veiklą, didžiausią dėmesį  skiria šių lėšų valdymo ir kontrolės sistemos priežiūrai, vertinimui ir tobulinimui.
Viena iš efektyvių kontrolės priemonių yra Tarnybos auditinė veikla. Siekdama šio strateginio tikslo, Tarnyba bendradarbiauja su Savivaldybės tarybos Kontrolės komitetu,  Savivaldybės administracija bei kitais audituojamaisiais subjektais. Savivaldybės merui teikiama informacija apie atliktų auditų rezultatus, Savivaldybės tarybai teikiamos išvados dėl konsoliduotųjų ataskaitų rinkinių. 
Tarnyba Savivaldybės tarybai rengia ir teikia reikalingas išvadas dėl paskolų naudojimo pagal tikslinę paskirtį ir paskolų grąžinimo ir kt.
2. Skatinti pažangų finansų valdymo ir kontrolės sistemų diegimą viešajame sektoriuje.
Pradėjus taikyti valstybinio audito reikalavimus, pasikeitė ir pagrindinis audito tikslas. Dabar audito užduotis – ne tik ieškoti klaidų bei pažeidimų, bet ir padėti gerinti biudžeto lėšų naudojimo skaidrumą ir atskaitingumą, racionalų finansų valdymą ir patikimą kontrolę.
Vienas iš apskaitos, skaidrumo ir atskaitingumo gerinimo būdų – vidaus kontrolės stiprinimas. Atlikdami finansinį auditą, mes vertiname audituojamų subjektų vidaus kontrolės procedūras – ar jos yra pakankamos ir veiksmingos. Institucijai, įstaigai skirtų savivaldybės biudžeto asignavimų panaudojimo teisėtumas ir efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Tose įstaigose, kuriose vidaus kontrolė veikia efektyviai, gerokai sumažėja atliekamo audito apimtis. Taigi, nauda savivaldybės biudžetui akivaizdi – užtikrinamas taupus ir teisėtas savivaldybės biudžeto lėšų naudojimas ir kartu mažėja audito sąnaudos.
3. Skatinti, kad savivaldybės biudžeto asignavimų valdytojai teiktų tikrą ir teisingą finansinę atskaitomybę.
Tarnyba atlieka finansinį ir veiklos auditą Savivaldybės administracijoje, Savivaldybės administravimo subjektuose bei Savivaldybės kontroliuojamose įmonėse, tikrina audituojamų subjektų veiklą, analizuodama jų finansinę atskaitomybę. Auditorius, atlikęs audituojamo subjekto veiklos rizikos vertinimą ir nustatęs padidintos rizikos sritis, informuoja apie jas subjekto vadovybę ir sudaro sąlygas imtis priemonių nustatytai rizikai valdyti bei ištaisyti esamas klaidas iki finansinės atskaitomybės pateikimo. Vertindami finansines ataskaitas, Tarnybos darbuotojai tiria apskaitos dokumentus, sandorius ir pasirinktas ūkines operacijas. Tikrinami ne atskiri atsitiktinai pasirinkti audituojamo subjekto veiklos aspektai, o surenkami  įrodymai, leidžiantys pateikti pagrįstą nuomonę apie tai, ar finansinė atskaitomybė parodo tikrą bei teisingą įstaigos finansinę būklę ir ar audituojamo subjekto ūkinės operacijos buvo vykdomos laikantis Lietuvos Respublikos įstatymų ir kitų teisės aktų.
Tarnyba teikia išvadas dėl Savivaldybės konsoliduotųjų ataskaitų rinkinių.
4. Skatinti į rezultatus orientuotą valdymą viešojo administravimo subjektuose.
Šiuo metu į rezultatus orientuotas valdymas dar sunkiai įgyvendinamas Savivaldybėje, biudžeto asignavimų valdytojai skatinami savo veiklą planuoti vadovaujantis strateginio planavimo metodika, tinkamai nustatyti programų tikslus, kurie atspindėtų siekiamą poveikį visuomenei, uždavinius, kurie parodytų institucijų teikiamas paslaugas. Į rezultatus orientuoto valdymo skatinimas viešajame sektoriuje yra glaudžiai susijęs su vidaus kontrolės sistemų stiprinimu, rezultatyvesniu lėšų panaudojimu viešajame sektoriuje. Ne visos institucijos bei įstaigos tinkamai nustato programų tikslus, kurie turėtų atspindėti siekiamą poveikį visuomenei, uždavinius, kurie parodytų institucijų bei įstaigų teikiamas paslaugas. Vertinimo kriterijų sistema bei ją palaikanti valdymo informacijos sistema, leidžiančios visapusiškai įvertinti viešojo administravimo subjektų veiklą, taip pat nėra išvystytos. Asignavimų valdytojų atskaitomybė už veiklos rezultatus dažnai yra nepakankama ar nepatikima.
Kontrolės ir audito tarnyba atlieka veiklos auditus, kuriais siekiama audituojamiems subjektams pateikti rekomendacijas, leidžiančias pasiekti, kad Savivaldybės turtas būtų naudojamas taupiai, efektyviai ir rezultatyviai. Artimiausiais metais didelis dėmesys bus skiriamas į rezultatus orientuotam valdymui viešojo administravimo subjektuose tobulinti. 
Tarnyba, įgyvendindama strateginius tikslus, siekia išlaikyti konstruktyvius ir abipuse pagarba pagrįstus santykius su Savivaldybės  meru, Savivaldybės taryba, Kontrolės komitetu, audituojamais subjektais, Savivaldybės  administracijos  Centralizuotu  vidaus auditu ir Valstybės kontrole.
 	
KONTROLĖS  IR  AUDITO  TARNYBOS  VEIKLA

Tarnybos funkcijos
Tarnyba yra kompetentinga ir nepriklausoma Savivaldybės biudžetinė įstaiga, kurios misija – padėti Savivaldybei išmintingai valdyti ir naudoti turtą, lėšas ir kitus išteklius.
Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai. 
Tarnyba, vykdydama jai pavestas funkcijas:
- planuoja ir organizuoja savo veiklą;
- atlieka išorės finansinį ir veiklos auditą Savivaldybės administracijoje, Savivaldybės administravimo subjektuose bei Savivaldybės kontroliuojamose įmonėse;
- rengia ir reglamente nustatyta tvarka teikia Savivaldybės tarybai išvadą dėl pateikto tvirtinti savivaldybės konsoliduotųjų ataskaitų rinkinio;
- rengia ir Savivaldybės tarybai teikia sprendimams priimti reikalingas išvadas dėl savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už savivaldybės kontroliuojamų įmonių imamas paskolas;
- ir kitas išvadas, numatytas Vietos savivaldos įstatyme;
- Valstybės kontrolės prašymu teikia savivaldybės Tarnybos atliktų auditų ataskaitas ir darbo dokumentus audito išorinei peržiūrai atlikti;
- atlieka įstatymuose ir kituose teisės aktuose priskirtas funkcijas.
Visos auditų ataskaitos ir išvados teikiamos audituotiems subjektams, Savivaldybės merui, Savivaldybės administracijos direktoriui pagal poreikį svarstomos Savivaldybės tarybos Kontrolės komitete. Savivaldybės interneto svetainėje www.birstonas.lt. skelbiamos auditų ataskaitos ir išvados, Savivaldybės kontrolieriaus veiklos užduotys, darbuotojų pareigybės aprašymai, darbo užmokestis, metų veiklos planai ir ataskaitos, finansinių ir biudžeto vykdymo ataskaitų rinkiniai.
Tarnyba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais Lietuvos Respublikos įstatymais (Vietos savivaldos, Biudžeto sandaros, Viešojo administravimo, Valstybės tarnybos, Valstybės ir savivaldybių turto valdymo, naudojimo ir disponavimo, Valstybės ir savivaldybių įmonių, Viešųjų įstaigų, Sveikatos priežiūros įstaigų, Audito, Viešojo sektoriaus finansinių ataskaitų rinkinių konsolidavimo, Viešojo sektoriaus atskaitomybės, Įmonių finansinės atskaitomybės, Biudžetinių įstaigų, Buhalterinės apskaitos ir kt.), Vyriausybės nutarimais, Tarptautiniais audito standartais, Valstybės kontrolieriaus patvirtintais Valstybinio audito reikalavimais, metodikomis, kitais teisės aktais ir Savivaldybės tarybos 2018 m. lapkričio 2 d. sprendimu Nr. TS-170 patvirtintais Tarnybos nuostatais. Savivaldybės kontrolieriaus teisiniai pagrindai yra nustatyti Valstybės tarnybos įstatyme.
Tarnyba, atlikdama auditus, taip pat vadovaujasi Tarptautinių ir Nacionalinių audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo principais. 
Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai ir kiti vidaus darbo tvarkos aprašai. Tarnybos veikla organizuojama vadovaujantis Tarnybos veiklos planais.

Audito kokybės užtikrinimas
Tarnybos audito kokybės politiką, audito procedūras, peržiūros ir audito kokybės kontrolės bendruosius reikalavimus nustato Tarnybos audito kokybės valdymo taisyklės, parengtos vadovaujantis Vietos savivaldos įstatymu, Tarptautiniais audito standartais, Valstybinio audito reikalavimais.
Profesinės  etikos  reikalavimai
Savivaldybių kontrolierių profesinės etikos kodeksas nustato profesinės etikos principus, bendruosius ir specialiuosius elgesio ir veiklos reikalavimus, atliekant Tarnybos valstybės tarnautojams savo pareigas ir užtikrinant Vietos savivaldos įstatyme savivaldybės kontrolės ir audito tarnybos veiklai nustatytų principų – nepriklausomumo, teisėtumo, viešumo, objektyvumo ir profesionalumo, laikymąsi. Siekiant sumažinti ar pašalinti grėsmes auditoriaus nepriklausomumui, nustatytos įvairios prevencinės priemonės: Tarnybos valstybės tarnautojai neaudituoja įstaigų, kuriose gali kilti viešųjų ir privačių interesų konfliktai, deklaruoja viešuosius ir privačius interesus, savarankiškai  pasirenka audito  metodus, tiriamas sritis, prieš pradedant auditą, pildo Nešališkumo deklaracijas. Šios priemonės leidžia užtikrinti, kad auditai būtų atliekami objektyviai ir nešališkai, kad Tarnybos valstybės tarnautojai nedalyvautų su einamomis pareigomis nesuderinamoje veikloje.
Darbuotojų  kompetencija
Tarptautiniuose audito standartuose ir Valstybinio audito reikalavimuose, kuriais vadovaujasi Tarnyba, nustatyta auditą atliekančių darbuotojų pareiga – nuolat atnaujinti žinias ir tobulinti įgūdžius, reikalingus auditui atlikti. Vienas svarbiausių veiksnių, leidžiantis užtikrinti tinkamą ir efektyvų audito atlikimą, yra valstybės tarnautojo profesinė kompetencija. Reikalavimai Tarnybos darbuotojams yra nuolat didinami profesionalumo, atsakomybės, veiklos viešumo ir kitais aspektais. Siekdami užtikrinti audito kokybę, privalome kelti kvalifikaciją, didindami profesionalumą.  Auditoriaus pareiga – nuolat atnaujinti savo žinias ir tobulinti įgūdžius, reikalingus profesiniams įsipareigojimams vykdyti. Turime žinoti ir laikytis priimtų audito, buhalterinės apskaitos, finansų ir turto valdymo standartų, politikos bei procedūrų. Be to, privalome gerai išmanyti teisinius ir institucinius principus bei standartus, susijusius su audituojamo subjekto veikla, strateginiu ir finansiniu planavimu ir valdymu. 2019  metais išklausėme 71 akad. val. mokymų. Kvalifikacijos tobulinimui išleidome 537 Eur Savivaldybės biudžeto lėšų. Tarnybos darbuotojai  metus savo darbo vietoje studijavo teisės aktus bei metodikas, reglamentuojančius finansinio ir veiklos audito atlikimą bei buhalterinės apskaitos tvarkymą, turto naudojimą bei gilino žinias, reikalingas įstaigos dokumentų tvarkymui, valdymui, archyvavimui.
Detalesnė informacija apie kvalifikacijos tobulinimą 2019 metais pateikta Ataskaitos 1 priede.
Audito kokybės kontrolės sistema ir stebėsena
2019 metais Tarnyboje vykdyta nuolatinė audito kokybės užtikrinimo procedūrų pakankamumo ir veiksmingumo stebėsena. Atliktos audito procedūros prižiūrėtos ir peržiūrėtos, siekiant nustatyti, ar auditas atliekamas pagal audito planą ir programas, atliktas darbas ir gauti rezultatai tinkamai pateikti darbo dokumentuose, išspręsti ir audito išvadoje bei rekomendacijose pateikti visi svarbūs audito klausimai, pasiekti audito procedūrų tikslai, padarytos išvados ir rekomendacijos atitinka darbo rezultatus ir pagrindžia nuomonę.
Bendradarbiavimas
Tobulinant audito kokybę, buvo bendradarbiaujama su Valstybės kontrole bei Savivaldybių kontrolierių asociacija. Tarnyba, būdama Savivaldybių kontrolierių asociacijos narė, aktyviai dalyvavo rengiamuose seminaruose, pasitarimuose, diskusijose dėl teisės aktų projektų, palaikė ryšius su kitų savivaldybių Kontrolės ir audito tarnybomis. Tarnybos specialistai dalyvavo seminaruose, kuriuos organizavo Lietuvos savivaldybių asociacijos mokymo ir konsultavimo centras ir Savivaldybių kontrolierių asociacija.

Tarnybos  2019 metų veiklos planas
Birštono savivaldybės Kontrolės ir audito tarnyba savo veiklą organizavo pagal Tarnybos patvirtintą 2019 metų veiklos planą. 
Savivaldybės  kontrolierius, siekdamas tinkamai organizuoti Tarnybos darbą ir teisės aktais nustatytų funkcijų įgyvendinimą, kasmet rengia ir su Savivaldybės tarybos Kontrolės komitetu derina veiklos planą,  kuriame pateikiami planuojami atlikti auditai, kontrolės funkcijos ir kita veikla, tarnautojams paskirstomos užduotys, numatomi įvykdymo terminai. Tarnybos veiklos planas rengiamas atsižvelgiant į Lietuvos Respublikos teisės aktuose Tarnybai nustatytą kompetenciją, vadovaujantis prioritetų parinkimo, išankstinio tyrimo, objektyvumo, nešališkumo, apolitiškumo ir audito sudėtingumo vertinimo principais.
Rengiant Tarnybos 2019 metų veiklos planą, atlikta Tarnybai teisės aktais nustatytų privalomų ir kitų funkcijų analizė. Nustatyti kiekybiniais (asignavimų, turto dydis) ir kokybiniais (ankstesnio audito data) aspektais reikšmingi audito subjektai, įvertinta Tarnyboje gauta informacija apie poreikį auditams bei Tarnybos žmogiškieji ištekliai. Įvertintos riziką mažinančios priemonės – kitų institucijų (lėšų davėjų, Valstybės kontrolės, Savivaldybės administracijos Centralizuoto vidaus audito tarnybos ir kt.) atliekami tikrinimai, auditai.
Savivaldybės tarybos Kontrolės komitetas 2018 m. lapkričio 13 d. posėdyje pritarė Tarnybos 2019 metų veiklos planui. Tarnybos 2019 metų veiklos planas buvo patvirtintas Savivaldybės kontrolieriaus įsakymu ir teisės aktų nustatytais terminais pateiktas Valstybės kontrolei ir Savivaldybės administracijos Centralizuotam vidaus audito skyriui. Vadovaujantis patvirtintu veiklos planu, Tarnybos specialistams paskirstomos audito užduotys, numatomi įvykdymo terminai. Tarnybos 2019 metų veiklos planas  įvykdytas.
Tarnybos  bendrosios  veiklos   funkcijos 
Tarnyba be audito ir kontrolės funkcijų vykdė ir jai, kaip biudžetinei įstaigai, teisės aktais nustatytas funkcijas. Savivaldybės kontrolierius išleido 21 įsakymus veiklos, personalo, atostogų ir komandiruočių klausimais; parengti ir išsiųsti 56 raštai įvairiais Tarnybos veiklos klausimais, gauti  42 raštai, tvarkytas Tarnybos archyvas: suderinti ir patvirtinti 2018 metais užbaigtų bylų apskaitos dokumentai, suderintas ir patvirtintas Tarnybos 2020 m. dokumentacijos planas. Pagal sutartį su Savivaldybės administracija tvarkoma buhalterinė apskaita, teisės aktų nustatyta tvarka rengiami ir teikiami biudžeto vykdymo ir finansinių ataskaitų rinkiniai, vykdomos Tarnybos valstybės tarnautojų kompetencijos tobulinimo bei personalo valdymo funkcijos. 
Be tiesioginių pareigų, susijusių su auditais, Savivaldybės kontrolierius dalyvavo Savivaldybės tarybos, Komitetų posėdžiuose.

KONTROLĖS  IR  AUDITO  TARNYBOS  IŠTEKLIAI

Žmogiškieji  ištekliai 
Tarnybai vadovauja Savivaldybės kontrolierius. Tarnyboje dirba du karjeros valstybės tarnautojai: Savivaldybės kontrolierius, turintis aukštąjį universitetinį ekonominį išsilavinimą ir  vidaus  auditoriaus  kvalifikaciją,  ir vyriausiasis specialistas, turintis  aukštąjį universitetinį pedagoginį  išsilavinimą  ir  ekonomikos  magistro laipsnį.
Savivaldybės kontrolieriaus pareigas nuo 2015 m. liepos 22 d., laimėjus konkursą, eina   Janina Blekaitienė.
Tarnyboje  vyriausioji specialistė dirba nuo 2017 m. vasario  6 d.
Kontrolieriaus bei Tarnybos darbuotojų priėmimo, atleidimo tvarka, reikalavimai kontrolieriaus kompetencijai, pareigos ir teisės nustatyti Tarnybos nuostatuose, taip pat valstybės tarnautojų pareigybių aprašymuose.
Tarnybos darbuotojai turi pakankamą darbo stažą ir reikiamą kompetenciją atlikti užduotis pagal auditą reglamentuojančius teisės aktus. 

Tarnybos  finansavimas
Tarnyba, įgyvendindama   pavestas  funkcijas, 2019 metais  panaudojo  53,9  tūkst. Eur  Savivaldybės  biudžeto  asignavimų, iš jų darbo užmokesčiui ir socialinio draudimo įmokoms 52,1 tūkst. Eur – 96,7 proc. panaudotų  asignavimų.  Skirtus  asignavimus  tarnyba  naudojo  taupiai  ir  atsakingai.
Duomenys apie skirtus  ir  panaudotus  asignavimus  pateikti  1  lentelėje.
1 lentelė
	Pavadinimas
	Asignavimų planas
(įskaitant patikslinimus), tūkst. Eur
	Panaudota asignavimų
(kasinės išlaidos), tūkst. Eur

	Darbo užmokestis
	51,4
	51,4

	Socialinio draudimo įmokos
	0,8
	0,7

	Prekių ir paslaugų naudojimo  išlaidos
	2,3
	1,8

	Turtui įsigyti 
	0
	0

	Socialinėms  išmokoms (pašalpoms)
	0,2
	0

	Iš viso asignavimų:
	54,7
	53,9



TARNYBOS  2019 METŲ VEIKLOS REZULTATAI

Kontrolės ir audito tarnybos 2019 metų veikla buvo suplanuota, atsižvelgiant į turimus išteklius, aktualijas ir svarbiausius darbus, kuriuos, mūsų manymu, buvo būtina atlikti. Kontrolės ir audito tarnyba dirbo pagal Savivaldybės kontrolieriaus patvirtintą, su Savivaldybės tarybos Kontrolės komitetu suderintą veiklos planą ir programą. Siekdami audituoti sistemines, aktualias problemas, kokybiniu ir kiekybiniu požiūriu reikšmingas sritis, atlikome nuolatinę viso viešojo sektoriaus stebėseną ir identifikavome rizikas, tampančias metinio veiklos plano ir programos pagrindu. Kiekvieną riziką atskirai vertinome pagal atitiktį prioritetams, mastą, svarbos ir galimybės audituoti kriterijus. Parengėme audito strategiją, paremtą rizikos vertinimu ir audito atranka.   Atlikdami auditą kompleksiškai vertinome, ar audituojamas subjektas savo veiklą vykdo vadovaudamasis taupumo, efektyvumo ir rezultatyvumo principais, ar tinkamai atlieka jam patikėtas užduotis, ar ekonomiškai naudoja skirtus finansinius išteklius.






2019 METAIS ATLIKTI AUDITAI

Finansinio audito tikslas – įvertinti audituojamo subjekto vidaus kontrolę, įskaitant finansų valdymą, audituojamo subjekto turto valdymo, naudojimo, disponavimo juo teisėtumą ir pareikšti nepriklausomą nuomonę dėl finansinių ir kitų ataskaitų tikrumo ir teisingumo. Audito atlikimo teisiniai pagrindai įtvirtinti Valstybinio audito reikalavimuose.
Vykdydami Lietuvos Respublikos biudžeto sandaros ir Lietuvos Respublikos vietos savivaldos įstatymų nuostatas, atlikome Savivaldybės 2018 metų konsoliduotųjų ataskaitų rinkinio (biudžeto vykdymo ataskaitų rinkinio, įskaitant Savivaldybės skolos ataskaitas, ir konsoliduotųjų finansinių ataskaitų rinkinio) auditą.
Audito metu vertinome, ar Savivaldybės 2018 metų biudžeto vykdymo ataskaitų rinkinys ir Savivaldybės 2018  metų konsoliduotųjų finansinių ataskaitų rinkinys visais reikšmingais atžvilgiais parengti pagal teisės aktų reikalavimus ir juose nėra reikšmingų iškraipymų, lyginant jų duomenis su Savivaldybės biudžeto asignavimų valdytojų pateiktais ataskaitų rinkiniais ir kitais Savivaldybės administracijos duomenimis, iš kurių jie buvo sudaryti. 
Visais atvejais, atlikus auditą, audituojamiems subjektams buvo pareiškiamos pastabos ir teikiamos rekomendacijos dėl teisės aktų pažeidimų, klaidų ir neatitikčių. 
Birštono  savivaldybės Kontrolės  ir  audito  tarnybos  2019  metais  baigtų   auditų  sąrašas.
                                                                                                                         2 lentelė. 
	Eil.
Nr.
	Audito pavadinimas
	Audito ataskaitos
Data  ir Nr.
	Pateikta  rekomendacijų  audito ataskaitose

	1.
	Birštono  savivaldybės  neformaliojo   vaikų  švietimo  lėšų  panaudojimo  vertinimo  auditas 
	2019-03-06 Nr.3-1
	1

	2.
	Savivaldybės  turto, perduoto valdyti  kitiems  subjektams  panaudos  teise, valdymo ir  naudojimo  vertinimo  auditas
	2019-03-14 Nr.3-2
	9

	3.
	VšĮ Birštono būsto energijos  taupymo  agentūros 2018 m. veiklos ir finansinių  ataskaitų  auditas
	2019-03-27 Nr.3-3
	1

	4.
	Birštono kultūros centro  2018  metų  finansinio  (teisėtumo) auditas
	2019-04-29 Nr.3-4
	15

	5.
	VšĮ  Birštono  pirminės  sveikatos   priežiūros  centro  2018 metų  finansinio (teisėtumo)   auditas 
	2019-04-29 Nr.3-5
	12

	6.
	Birštono savivaldybės iždo 2018  metų  finansinio  (teisėtumo) auditas
	2019-06-28 Nr.3-6
	4

	7.
	Birštono savivaldybės 2018 metų  konsoliduotųjų finansinių ataskaitų rinkinio, savivaldybės biudžeto vykdymo ir  turto  naudojimo   auditas
	2019-07-12 Nr.3-7
	14



2019  metais   audituojamiems  subjektams  raštu buvo  pateikta  171 rekomendacija, iš  kurių įgyvendinta 155 rekomendacijos iki 2019-12-31, neįgyvendinta 16  rekomendacijų (8 rekomendacijų  terminas nesibaigęs):
Audituotiems subjektams, kurių auditai 2019 m.  buvo  baigti  (lentelė Nr. 2) dėl nustatytų teisės aktams neatitikimų, klaidų raštu buvo pateiktos 136 rekomendacijos, iš kurių 118 buvo įgyvendintos iki 2019 m. gruodžio 31 d.: Savivaldybės administracijai buvo pateikta 30 rekomendacijų;  VšĮ  Birštono  pirminės  sveikatos   priežiūros  centrui  pateikta 31 rekomendacija; Birštono  kultūros  centrui – 15 rekomendacijų, VŠĮ Birštono būsto energijos  taupymo  agentūrai  -11( iki  audito ataskaitos  surašymo buvo  įgyvendintos),  biudžetinėms įstaigoms – 49  rekomendacijos.
2019 m.  buvo  pradėtas   Birštono  gimnazijos  auditas, audito  metu įstaigai  2019 metais  buvo pateikta 35 rekomendacijos. Birštono gimnazija iki 2019-12-31 įgyvendino 33  rekomendacijas.   
Įgyvendinant Kontrolės ir audito tarnybos pateiktas rekomendacijas, Birštono  savivaldybės  administracija  ir  audituojami  subjektai  parengė ir  pateikė  Tarybai  sprendimo  projektus: dėl turto perdavimo, panaudos, nuomos  sutarčių naudojimo priimti 9 sprendimai,  atnaujinti ir  patvirtinti vienos  įstaigos nuostatai, atnaujinta ir patvirtintų 11 tvarkų reglamentuojančių  biudžeto  lėšų ir  turto   naudojimą.

IŠVADOS,  PATEIKTOS SAVIVALDYBĖS TARYBAI

Vietos savivaldos įstatymas numato Savivaldybės kontrolieriaus pareigą rengti ir teikti Savivaldybės tarybai jos sprendimams priimti reikalingas išvadas. 2019 metais Tarnyba parengė ir pateikė Savivaldybės tarybai išvadas:
- dėl Birštono savivaldybės 2018 metų konsoliduotųjų ataskaitų rinkinio, Savivaldybės biudžeto ir turto naudojimo. Pagal galiojančius teisės aktus privaloma atlikti savivaldybės konsoliduotųjų finansinių ataskaitų rinkinio (į kurį patenka savivaldybės biudžetinių įstaigų, savivaldybės iždo,  savivaldybės kontroliuojamų viešojo sektoriaus subjektų finansinių ataskaitų rinkiniai) auditą ir pateikti Savivaldybės tarybai išvadą. 
Savivaldybės konsoliduotųjų finansinių ataskaitų rinkinių (toliau – KFAR) grupę 2018 metais sudarė šešiolika  viešojo sektoriaus subjektų (toliau – VSS), iš jų: trylika biudžetinių įstaigų, dvi viešosios sveikatos priežiūros įstaigos, Savivaldybės iždas. Tam, kad pateiktų minėtas išvadas, Kontrolės ir audito tarnyba suplanavo ir atliko audito procedūras visose įstaigose. Šios išvados duomenims pagrįsti atliktas auditas, surinkti įrodymai dėl teikiamos Savivaldybės tarybai ataskaitos teisingumo. Tarnyba pateikė Savivaldybės Tarybai:
- sąlyginę nuomonę dėl konsoliduotųjų finansinių ataskaitų rinkinio;
- besąlyginę nuomonę dėl biudžeto vykdymo ataskaitų rinkinio;
- sąlyginę nuomonę dėl savivaldybės lėšų ir turto valdymo, naudojimo ir disponavimo jais teisėtumo. 
Sąlyginės nuomonės dėl konsoliduotųjų finansinių ataskaitų rinkinio pagrindas:
	1. Dėl ankstesnių auditų metu nustatytų infrastruktūros ir kitų statinių straipsnio sudėtyje esančių vietinės reikšmės kelių ir gatvių apskaitos netikslumų, kurie 2018 metais buvo dalinai ištaisyti. Savivaldybės  kelių ir gatvių  duomenys, pateikti pagal Tarybos patvirtintą kelių ir gatvių sąrašą, su buhalterinės apskaitos registrų duomenimis nesutampa. Negalime patvirtinti, kad į turto grupę „Infrastruktūros ir kiti statiniai“ įtraukti visi Savivaldybei nuosavybės teise priklausantys vietinės reikšmės keliai ir gatvės, vietinės reikšmės kelių ir gatvių apskaitos duomenis palyginti su viešųjų registrų duomenimis. Vietinės reikšmės kelių (gatvių) apskaita savivaldybėje nėra tiksli. Inventorizacija atlikta tik į apskaitą įtrauktam turtui, todėl nesant tikslios informacijos, nebuvo užtikrinta tiksli ir tikra vietinės reikšmės kelių ir gatvių apskaita. Dėl to mes negalime patvirtinti, kad Savivaldybės konsoliduotoje finansinės būklės ataskaitoje paskutinę ataskaitinio laikotarpio dieną (2018-12-31) nurodyta  „Infrastruktūros  ir  kiti  statiniai“ straipsnio sudėtyje  esančių  vietinės reikšmės kelių (gatvių) likutinė vertė yra  teisinga.
2.  Savivaldybėje nėra patvirtintas parkų, skverų sąrašas, jie nėra įteisinti, buhalterinėje  apskaitoje kaip biologinis turtas neapskaityti.  Savivaldybės  vykdoma  želdynų ir želdinių apsauga, priežiūra ir apskaita neatitinka nustatytų Želdynų įstatymo nuostatų[footnoteRef:1]. Remiantis nustatytais ir neištaisytais neatitikimais, negalime patvirtinti Finansinės būklės ataskaitos B. dalies „Biologinio  turtas”  nulinio likučio teisingumo. [1:  Lietuvos Respublikos želdynų įstatymas 2007 m. birželio 28 d. Nr. X-1241 (su vėlesniais pakeitimais) 10 str.] 

3. Dėl Birštono Savivaldybės administracijoje neįvertintų ilgalaikio materialiojo turto statybos užbaigimo aktų, negalime patvirtinti, kad Savivaldybės konsoliduotoje Finansinės būklės ataskaitoje pagal 2018-12-31 duomenis straipsnyje „Nebaigta statyba ir išankstiniai mokėjimai“ nurodyta suma yra teisinga.
Sąlyginės nuomonės dėl savivaldybės lėšų ir turto valdymo, naudojimo ir disponavimo jais teisėtumo pagrindas:
1. Dalis neformaliojo vaikų švietimo (toliau – NVŠ) lėšų naudojamos nesivadovaujant Birštono savivaldybės NVŠ lėšų skyrimo ir panaudojimo tvarkos aprašu. Nustatyti neatitikimai: NVŠ programų finansavimo planavime ir lėšų skyrime, NVŠ programų atitikties reikalavimų nustatyme, NVŠ programų finansavimo sutartyse ir jų sąlygų vykdyme.
2. Turto  panaudos  organizavimas ir  panaudos sandoriai ne visais atvejais užtikrina visuomeninės naudos, efektyvumo, racionalumo  ir viešosios teisės principų laikymąsi, nes ne visi sprendimai perduotą turtą neatlygintinai naudotis yra pagrįsti, panaudos gavėjams keliami nepakankami reikalavimai, nesilaikoma sutarčių galiojimo terminų, nevykdomi šalių įsipareigojimai, nepakankama panaudos sutarčių kontrolė. 
3. Savivaldybės biudžeto lėšos, skirtos darbo užmokesčiui, nustatytais atvejais naudotos netaikant arba netinkamai taikant teisės aktus, reglamentuojančius darbo apmokėjimo sistemą. 
4. Birštono savivaldybės administracija  nepakankamai skiria  dėmesio vienai  iš  kontrolės  priemonių  –  inventorizacijai. Nustatyti Inventorizacijos taisyklių pažeidimai leidžia konstatuoti, kad Savivaldybės turtas, įsipareigojimai inventorizuojami formaliai, neatsakingai, inventorizavimo procesas neužtikrina turto, įsipareigojimų ir faktiškai rastų jų likučių palyginimo su buhalterinės apskaitos duomenimis.
5.  Atliekant VšĮ  Birštono  pirminės  sveikatos  priežiūros  centro, Birštono  kultūros  centro  auditus,   nustatyta, kad  įstaigos ne visada laikėsi  teisės  aktų  reikalavimų vykdant viešuosius  pirkimus.



AUDITŲ TIKSLAI IR EIGA

2019 metais atliekant auditus, kaip ir kiekvienais metais, pagrindinis dėmesys skirtas audito kokybei ir rezultatams, siekta, kad kiekviena išvada būtų pagrįsta audito įrodymais. Vertintos rizikos įvairiose srityse, tuo pagrindu rengtos audito programos ir planuota, kad kuo daugiau įrodymų būtų gauta atliekant savarankiškas audito procedūras.
Siekta pagrindinio tikslo – kad audituotų subjektų metinių ataskaitų rinkiniuose pateikti duomenys būtų teisingi, o lėšos ir turtas būtų valdomi ir naudojami nepažeidžiant teisės aktų reikalavimų. Siekta įsitikinti, ar numatytos kontrolės priemonės laiku užtikrina klaidų nustatymą ir ištaisymą, vertinta įstaigų vidaus kontrolės aplinka. 
Visų auditų metu buvo nuolat bendradarbiaujama su audituojamų subjektų vadovais, vyr. buhalteriais ir kitais darbuotojais. Užbaigus kiekvieną audito etapą, įstaigų vadovai ir kiti atsakingi darbuotojai buvo informuojami žodžiu ir / ar raštu apie nustatytas klaidas ir neatitikimus bei teikiamos rekomendacijos jiems ištaisyti. 
Vienas pagrindinių Tarnybos veiklos garantų yra viešumo principas. Taigi, visos atliktų auditų ataskaitos ir išvados buvo teikiamos taip, kaip to reikalauja Vietos savivaldos įstatymo 27 straipsnio nuostatos, ne tik audituotų subjektų vadovams, bet ir Savivaldybės merui, Savivaldybės administracijos direktoriui, Savivaldybės tarybos Kontrolės komitetui, taip pat skelbiamos Savivaldybės interneto svetainėje adresu www.birstonas.lt. Nustatyta, kad auditų rezultatų viešinimas skatina biudžeto lėšų naudojimo kontrolę, drausmina biudžeto lėšų naudotojus, sukuria palankias sąlygas rekomendacijoms įgyvendinti.




TARNYBOS VEIKLOS VEIKSMINGUMAS, PRIORITETINĖS KRYPTYS

Tarnybos veiklos veiksmingumas matuojamas atlikto darbo apimtimi ir rezultatų teigiamu poveikiu. Tarnyba įvykdė visas 2019 metų veiklos plane numatytas audito ir kontrolės užduotis, parengė ir pateikė visas Savivaldybės tarybos sprendimams priimti reikalingas išvadas dėl Savivaldybės metinių ataskaitų.
Tarnybos veiklos veiksmingumą atspindi atlikus auditą ir kitas užduotis pasiekti tikslai, audituotų asignavimų valdytojų ir viešųjų juridinių asmenų finansinių ataskaitų didesnis informatyvumas, vidaus kontrolės ir finansų valdymo reikšmės supratimas, tikslingas lėšų ir turto panaudojimas. Reikšmingiausiai audito veiksmingumas pasireiškia tuo, kad apie audito metu nustatytus teisės aktų pažeidimus, klaidas, netikslumus ir kitus trūkumus informuotas audituojamas subjektas juos ištaiso ir finansinėse ataskaitose išvengiama esminių iškraipymų.
2019 metais auditų metu informuotos žodžiu ir/ar raštu, įstaigos geranoriškai reagavo į pateiktus pastebėjimus, taisė nustatytas klaidas ir neatitikimus dar tebevykstant auditams, įgyvendino pateiktas rekomendacijas. Iš viso audituotiems ir audituojamiems subjektams pateikta 171 rekomendacija,  įgyvendinta 154 (iš  dalies  įgyvendinta 11), 1 rekomendacija neaktuali, neįgyvendintos 8 rekomendacijos, nesibaigęs terminas – 8. Rekomendacijų įgyvendinimo procentas – 91 proc. Tinkamas teiktų rekomendacijų įgyvendinimas, didindamas pridėtinę audito vertę, stiprindamas išorės audito reikšmę Savivaldybėje ir yra prevencinė priemonė, norint išvengti klaidų ateityje. Vienu iš svarbių, prioritetinių Tarnybos uždavinių laikome audito rekomendacijų įgyvendinimo sistemos nuolatinį gerinimą. Tarnyba sieks, kad audituoti subjektai sparčiau įgyvendintų Tarnybos rekomendacijas, efektyviau šalintų neatitikimus.
Kiekvienais metais Kontrolės ir audito tarnybos veikloje išskiriami prioritetai, kurių  pagrindu formuojami veiksmų  ir darbo planai. Nuolat stebime vidaus kontrolę audituojamuose subjektuose, vertiname rizikas, kaupiame ir analizuojame, sisteminame, apibendriname sukauptus auditų  rezultatus ir nustatome audito prioritetus. 
Atsižvelgiant į Tarnybos veiklos planavimo principus, sudarant ateinančių metų veiklos planus, bus laikomasi šių prioritetinių krypčių:
pirmiausia, bus planuojami ir vykdomi auditai, teisės aktais numatytoms išvadoms Savivaldybės tarybai pateikti:
- išvadai dėl pateikto tvirtinti Savivaldybės konsoliduotųjų ataskaitų rinkinio, Savivaldybės biudžeto ir turto naudojimo;
- išvadoms pagal Savivaldybės tarybos poreikį (dėl skolinimosi ir kt.).

Planuojama daugiau dėmesio skirti  veiklos auditams Savivaldybės administracijoje bei biudžetinėse įstaigose. Tarnyba sieks, kad audituojami subjektai daugiau dėmesio skirtų veiklos ekonomiškumui, efektyvumui ir rezultatyvumui; bus teikiamos rekomendacijos, kaip patobulinti veiklą, kad tai leistų sutaupyti lėšų arba sumažinti išlaidas, gerinti paslaugų kokybę, stiprinti valdymo, administracinius ir organizacinius procesus. Pagal bendradarbiavimo sutartį su LR Valstybės kontrole atliekamas Birštono  savivaldybės nekilnojamojo turto (pastatų) valdymo veiklos auditas  už  2017–2019  I  pusmetį. Artimiausiais metais didelis dėmesys bus skiriamas į rezultatus orientuotam valdymui viešojo administravimo subjektuose tobulinti.
Toliau rūpinsimės atliekamo audito kokybe, kurią gali užtikrinti tik aukštos kvalifikacijos, žinių turintys specialistai. Kelsime kvalifikaciją, tobulinsime audito atlikimo metodus. Sieksime būti ne tik vertintojais, bet ir aktyviais patarėjais ir pagalbininkais, skatinančiais viešojo sektoriaus pažangą ir prevencinį audito poveikį, stiprinsime bendradarbiavimą su Savivaldybės tarybos Kontrolės komitetu, komunikavimą su audituojamais subjektais, Savivaldybės administracija.

BAIGIAMOSIOS  NUOSTATOS

Teikdama 2019 metų Tarnybos veiklos rezultatus, noriu padėkoti Savivaldybės merei, Kontrolės komiteto nariams, Administracijai,  visų audituotų subjektų vadovams ir darbuotojams už bendradarbiavimą ir supratimą, Tarnybai, atliekant įstatymuose nustatytas funkcijas. 
 Ateityje taip pat tikimės konstruktyvaus dalykinio bendravimo ir bendradarbiavimo.  Iš Savivaldybės tarybos narių tikimės objektyvaus Tarnybos veiklos vertinimo, pastabų ir pasiūlymų, kaip gerinti darbą. Tikime, kad bendromis mūsų visų pastangomis pasieksime, jog Savivaldybės lėšos ir turtas būtų naudojamas ir valdomas skaidriau, taupiau, efektyviau ir racionaliau.
Tikime, kad mūsų audito rezultatai paskatins esminius pokyčius ir bus reikšminga pagalba institucijų, įstaigų vadovams priimant sprendimus dėl veiklos efektyvumo didinimo ir atsakomybės principu grįsto viešojo sektoriaus valdymo.   

Savivaldybės  kontrolierė                                                                          Janina  Blekaitienė


